આખી જિંદગી નોકરી કે વ્યાપાર કરીને ઘરનો મોભ બનેલી વ્યક્તિ જ્યારે નિવૃત્ત થવા આવે છે ત્યારે એને ખ્યાલ આવે છે કે, તેમની નિવૃત્તિ એક એવો અવસર છે કે જેની ઘરમાં કોઈને પ્રતિક્ષા નથી. રેલવે સ્ટેશનો વચ્ચે દોડતી ટ્રેનોએ પણ યાર્ડમાં જવાનું હોય છે. દોડતા લોકો માટે યાર્ડ બહુ સુંદર શબ્દ છે. નિવૃત્તિ એક પ્રકારનું અનંતકાલીન લાંબુ વેકેશન છે. આખી જિંદગી કેલેન્ડરમાં રજાઓ શોધવા ને લાલ આંકડાઓ જોઈને લીલોછમ અનુભવ કરતી આંખોને જ્યારે એકાએક કેલેન્ડરનું આખું પાનું લાલ આંકડાઓથી છલકાતું દેખાય ત્યારે કેવો અનુભવ થાય? સ્વાભાવિક છે કે, એમને જિંદગી ગુલાબી લાગે. પણ એમને જે રંગ ગુલાબી લાગે છે તે આખા પરિવારને પણ લાગે છે ખરો ?